**МИН - УҠЫТЫУСЫ.**

*Уҡытыусы —   
Ниндәй гүзәл исем!   
Кеше итеп   
Һине әҙерләй.   
Тормоштоң ул   
Көрәшсеһе итә,   
Кескенәнән   
Һөйә, ҡәҙерләй.*

*(Рәми Ғарипов)*

Уҡытыусы! Ошо ябай ғына һүҙҙә күпме яғымлылыҡ, күпме батырлыҡ... Донъялағы барлыҡ кешеләр: олоһо ла, кесеһе лә, ябайы ла, оло шәхестәр ҙә баш эйә уҡытыусы алдында...

Ҡурҡыу һәм ҡыҙыҡһыныу ҡатыш ҡараштары менән баҡҡан бәләкәс йөрәккә белем, аң – дәрт өҫтәй башланғыс кластар уҡытыусыһы. Ҡәләмгә сат йәбешкән бармаҡтарҙы усына йомоп, беренсе хәрефтәрҙе яҙырға өйрәтә, тәүге китап менән таныштыра һәм өндәр иленә әйҙәй.

Ошо бәләкәй уҡыусыларыма ҡарап, ирекһеҙҙән, үҙемдең баласағыма әйләнеп ҡайтам... Түҙемһеҙләнеп көтөп алған беренсе сентябрҙы, синыфташтарымды, тәүге уҡытыусымды йылы хәтирәләр менән иҫкә алам. Остазымдың бик күп белеүе, дәрестәрҙең ҡыҙыҡлы, мауыҡтырғыс булыуы ҙур ҡыҙыҡһыныу уятты. Дуҫ – иптәш ҡыҙҙарымдан уҡыусылар яһап, уҡытыусы булып уйнарға ярата инем. Киләсәктә ошо һөнәрҙе һайлауға ҙур йоғонто яһағандыр, тип уйлап ҡуям.

Бәләкәй балаларҙы яратыуым, уларға күңел наҙын бирергә әҙерлегемде аңлап, Салауат педагогия көллиәтенә аяҡ баҫтым. Көслө, талантлы, үҙ һөнәренең оҫталары булған остаздарым уҡытыусы һөнәренең нескәлектәренә төшөндөрҙөләр...

Бына хәҙер мин уҡытыусы! Сикһеҙ яуаплылыҡ менән үҙ эшемә бирелдем. Бәләкәй балалар менән эшләү – үҙе бер бәхет. Эскерһеҙ, саф күңелле сабыйҙар ҡырында бөтә күңелһеҙлектәр, донъя мәшәҡәттәре онотола...

Ниндәй заманда ғына йәшәһәк тә бала бала булып ҡала. Шуҡтары, шаяндары, тиктормаҫтары, үтә иплеләре, аҡыллылары бар. Эшемдә минең өсөн **иң мөһиме** – холоҡ-ҡылыҡтарына, милләтенә, социаль хәленә айырып ҡарамай, балаларҙы ысын күңелдән яратыу, һәр балаға шәхес итеп ҡарау. Уҡыусыны үҫтерергә, оло тормошҡа әҙерләү бик күп көс һалырға, уларҙы тоя белергә, бер тигеҙлектә булырға кәрәк.

Тик әлеге ваҡытта экологик проблемаларҙың йышайыуы балаларға ҡағылмай ҡалмай, йылдан – йыл тел – телмәр үҫешендә төрлө проблемалы уҡыусылар һаны арта барыуы мине борсоуға һала. Был мәсьәләне хәл итергә Салауат педагогия көллиәтендә алған белемем ярҙам итә. Үҙемдең уҡытыу юлында тағын бер кәртәгә осраным. Әлеге уҡыусыларҙың тәбиғәтте аңлап етмәүе, уның менән һоҡланыу, ғорурланыу тойғоһоноң кәмеүе. Тимәк, тәбиғәт дәрестәрен синыфта бирергә генә түгел, ә ысынбарлыҡта, практик эшмәкәрлекте көсәйтергә кәрәк, тигән фекергә киләм.

Йылдан-йыл уҡытыусыға мәктәптә эшләүе лә ҡатмарлаша бара. Сөнки тормош алға бара, шунлыҡтан мәғариф системаһыда ла үҙгәрештәр арта, уҡытыусыға ҡарата ла талаптар көсәйә. Заман уҡытыу­сыһы педагогиканы, психологияны яҡшы үҙләштереп, уның алымдарын кәрәк саҡта дөрөҫ ҡуллана белеп, үҙ фәненә оло һөйөү уятырлыҡ дәрестәр бирерлек ныҡлы белемле булырға тейеш. Заман талаптарынан ҡалышмай, яңылыҡтар­ҙы үҙләштереп барырға, компьютер, интернетты оҫта файҙалана белергә, яңы алымдар­ҙы үҙләштерергә, уйланырға, алдынғы уҡытыусыларҙың тәжрибәһен өйрәнергә, ата-әсәләр менән тығыҙ бәйләнештә торорға, уҡыусыларҙың мөмкинлектәренә ҡарап дәрес алымдарын дөрөҫ ҡуллана белергә һәм балаларҙың хеҙмәтен ғәҙел баһаларға тейеш. Эйе, беҙ һәр ваҡыт үҫеш, эҙләнеү юлында барырға, белемебеҙҙе камиллаштырырға бурыслыбыҙ.

Балалар менән эшләгән уҡытыусы һәр ваҡыт йәш булып ҡала. Сөнки йәш быуын уға илһам өҫтәй, дәрт һәм үҙҙәренең энергияһын бирә.   
Яңынан һөнәр һайлау мөмкинлеге бирелһә, уйлап та тормай уҡы­тыу­сы һөнәрен һайлар инем. “Гонаһһыҙ күҙҙәрен тултырып ҡарап ултырған, ҡыҙыҡһыныусан, шуҡ, шаян, күпте белергә теләгән уҡыу­сыларым һәм уҡытыусы булыуым менән мин бик бәхетлемен” – тиеп, һүҙҙәремде шиғыр юлдарым менән тамамлайым:

Мин уҡытыусы. Нисә пар күҙ

Текәлгәндәр минең күҙҙәргә.

Һәр нимәгә иғтибарлы улар

Хәрәкәткә, әйткән һүҙҙәргә.

Ышанып та баҡҡан күҙҙәр өсөн

Мәктәбемә киләм йүгереп.

Яңы хәреф, өндәр өйрәтергә

Ҡала алһам ине өлгөрөп.

Уҡыусылар үҙ сабыйым кеүек

Һәр береһе яҡын күңелемә.

Уҡытыусы булыу ниндәй бәхет!

Ашҡынып та барам эшемә.